KIRJALLINEN KYSYMYS E-1396/99 esittäjä(t): Hedwig Keppelhoff-Wiechert (PPE-DE) komissiolle. Rakennepolitiikan tavoitteiden tukemisen synnyttämät ristiriitaisuudet.



Virallinen lehti nro 170 E , 20/06/2000 s. 0004 - 0005



KIRJALLINEN KYSYMYS E-1396/99 esittäjä(t): Hedwig Keppelhoff-Wiechert (PPE-DE) komissiolle (1. syyskuuta 1999) Aihe: Rakennepolitiikan tavoitteiden tukemisen synnyttämät ristiriitaisuudet Euroopan unionin taloudellisesti vahvimpien ja rakenteellisesti heikkojen alueiden taloudet eroavat toisistaan suuresti. EU:n rakennepolitiikan tavoitteena on poistaa nämä erot. Euroopan komissio on päättänyt tämän asian suhteen kuudesta rakennepolitiikan pääasiallisesta tehtävästä ja määritellyt ne tavoitteiksi. 1. Onko komissio tietoinen, että näiden tavoitteiden tukeminen synnyttää ristiriitaisuuksia esimerkiksi silloin, kun yritys siirtää toimipaikkansa rakenteellisesti vahvemmalta alueelta tukikelpoiselle alueelle päästäkseen osalliseksi EU:n tukivaroista, minkä takia aiemmassa toimipaikassa häviää satoja työpaikkoja ja alueen talous heikkenee? 2. Mitä komissio aikoo tehdä poistaakseen tämän paradoksin, joka samanaikaisesti sekä luo että hävittää työpaikkoja? Michel Barnierin komission puolesta antama vastaus (11. lokakuuta 1999) 1. Yhteisön alueen yritysten vapaus valita niiden erityistarpeita vastaava maantieteellinen sijoittautumispaikka on taattu sijoittautumisoikeudella EY:n perustamissopimuksessa. Päätös vaihtaa sijoittautumispaikkaa on mutkikas asia, johon vaikuttavat monet tekijät, kuten yhtiöiden laajemmat strategiat, jotka koskevat uudelleenjärjestelyjä, erikoistumista tai niiden toimintojen keskittämistä tehokkuuden parantamiseksi. Yhteisö on kuitenkin erityisen kiinnostunut asiasta, jos muuttava yritys saa tukea julkisista varoista nykyisessä tai tulevassa sijoittautumispaikassaan. Tarkastellessaan yksittäisiä tapauksia komission täytyy ottaa huomioon kaikki asiaan liittyvät seikat pitäen mielessä, että yrityksellä on myös mahdollisuus muuttaa yhteisön ulkopuolelle tai lopettaa toimintansa kokonaan. 2. Yhteismarkkinoiden onnistuminen riippuu suurelta osin yhteisön kilpailua koskevista säännöistä ja erityisesti valtiontukea koskevista säännöistä, joilla pyritään ehkäisemään häiriöitä ja edistämään tervettä kilpailua. Komissio on sisällyttänyt erityismääräyksiä hiljattain hyväksyttyihin sääntöihin, jotka koskevat sekä valtiontukea että rakennerahastoja, ratkaistaakseen mahdollisia ongelmia, jotka liittyvät yritysten muuttoon. Komission valtiontukea koskevat suuntaviivat erityisesti vähentävät sallittua investointien intensiteettiä alueilla, joiden on virallisesti ilmoitettu olevan tuettavia. Uusilla tasoilla pyritään antamaan epäsuotuisille alueille mahdollisuudet houkutella uusia investointeja kannustimin, ja samalla vähennysten voidaan otaksua pienentävän riskiä, että alueet ryhtyvät kilpailemaan tarjouksilla. Lisäksi sekä suuntaviivoissa että rakennerahastoista annetussa asetuksessa (Neuvoston asetus (EY) 1260/1999 rakennerahastoja koskevista yleisistä säännöksistä, annettu 21 päivänä kesäkuuta 1999(1)) asetetaan ehdoksi tuetun investoinnin jääminen paikalle vähintään viiden vuoden ajaksi. Komissio kiinnittää erityisesti huomiota suurin hankkeisiin, koska sen täytyy vahvistaa tai sovittaa rakennerahastoista tällaisille hankkeille (investoinnin määrä yli 50 miljoonaa euroa) myönnettävä tuki tapauskohtaisesti. Komission on myös tutkimuksessaan analysoinut tällaisten hankkeiden työllisyysvaikutuksia yhteisön tasolla. (1) EYVL L 161, 26.6.1999.